b'\n_START_ARTICLE_\nOrquestra Amoga\n_START_SECTION_\nHist\xc3\xb2ria\n_START_PARAGRAPH_\nEls integrants de la primera formaci\xc3\xb3 provenien de la cobla-orquestra "Joventut Art\xc3\xadstica" (antigament, cobla-orquestra "Uni\xc3\xb3 Art\xc3\xadstica"), de la mateixa poblaci\xc3\xb3 selvatana, a la qual reempla\xc3\xa7\xc3\xa0. A la temporada 1948-1949 els m\xc3\xbasics eren Ant\xc3\xb2nia Jord\xc3\xa0 (cantant), Vicen\xc3\xa7 Sep\xc3\xbalveda (trompeta, viol\xc3\xad, professor del Conservatori del Liceu de Barcelona, Ramon Rosell (tenora, saxo, flauta, clarinet, representant), Francesc Mas (director, tenora, piano, acordi\xc3\xb3, viol\xc3\xad), Rafael Imbert (trompeta, viol\xc3\xad, cantant), Jacinto Sau (tible, saxo, viol\xc3\xad, clarinet), Joaquim Font (flabiol, clarinet, saxo, representant), Josep Quellos (tromb\xc3\xb3, saxo, piano, viol\xc3\xad), Francesc Balma\xc3\xb1a (contrabaix, viol\xc3\xad), Francesc Farriol (tible, bateria, tromb\xc3\xb3, viol\xc3\xad), Pere Verg\xc3\xa9s (fiscorn, tromb\xc3\xb3) i Llu\xc3\xads Palet i Pou (fiscorn, tromb\xc3\xb3 i viol\xc3\xad)._NEWLINE_Al llarg de la seva carrera, l\'Amoga, tant en formaci\xc3\xb3 d\'orquestra com en la de cobla, ha fer un cert nombre d\'enregistraments en disc. Algunes d\'aquestes gravacions, posteriorment, s\'han reaprofitat per a recopilacions gen\xc3\xa8riques._NEWLINE_Pel cinquant\xc3\xa8 aniversari va guanyar el \xe2\x80\x9cPremi a la Continu\xc3\xaftat\xe2\x80\x9d de l\'Obra del Ballet Popular, l\'any 1998. En el 2000 va ser un dels conjunts musicals triats per a l\'exposici\xc3\xb3 Sota la boira. Lletres, arts i m\xc3\xbasica a la Girona del primer franquisme (1939-1960) que es va fer al Museu d\'Art de Girona. L\'any 2007 va ser la cobla seleccionada per la Diputaci\xc3\xb3 de Girona amb motiu del seu 60\xc3\xa8 aniversari per realitzar un total de 24 concerts al "Cicle de Concerts de M\xc3\xbasica per a Cobla"._NEWLINE_A m\xc3\xa9s dels noms esmentats com a fundadors, alguns dels m\xc3\xbasics que hi han tocat han estat Santiago Ba\xc3\xb1eras, Joan Bard\xc3\xa9s, Pitu Chamorro, Josep i Albert Font, Alfons Mi\xc3\xa0s, Albert Prat, Conrad Rafart i Joan Roure (trompeta), sense oblidar tampoc altres instrumentistes de v\xc3\xa0lua com el tenora Joan Llobet, el tible Tom\xc3\xa1s Bah\xc3\xad, els trompetes Joan Vilanova i Josep Lafont i Francesc Fuertes, tromb\xc3\xb3 i director.'